
[bookmark: _Toc133226612]PROPUNERE DE REZOLUȚIE A PARLAMENTULUI EUROPEAN
referitoare la implicațiile activităților de pescuit ale Chinei asupra pescuitului din UE și calea de urmat
(2022/2148(INI))
Parlamentul European,
–	având în vedere Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului[footnoteRef:1], [1:  JO L 354, 28.12.2013, p. 22] 

–	Regulamentul (CE) nr. 1005/2008 al Consiliului din 29 septembrie 2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat, de modificare a Regulamentelor (CEE) nr. 2847/93, (CE) nr. 1936/2001 și (CE) nr. 601/2004 și de abrogare a Regulamentelor (CE) nr. 1093/94 și (CE) nr. 1447/1999[footnoteRef:2], [2:  JO L 286, 29.10.2008, p. 1] 

–	având în vedere Regulamentul (UE) 2020/1998 al Consiliului din 7 decembrie 2020 privind măsuri restrictive împotriva încălcărilor grave ale drepturilor omului și a abuzurilor grave împotriva drepturilor omului[footnoteRef:3], [3:  JO L 410 I, 7.12.2020, p. 1] 

–	având în vedere propunerea de regulament al Parlamentului European și al Consiliului privind interzicerea produselor muncii forțate pe piața Uniunii (COM(2022)0453) și proiectul de raport al Parlamentului European referitor la această propunere,
–	având în vedere propunerea de directivă a Parlamentului European și a Consiliului privind diligența necesară în materie de durabilitate a întreprinderilor și de modificare a Directivei (UE) 2019/1937 (COM(2022)0071) și proiectul de raport al Parlamentului referitor la această propunere,
–	având în vedere Comunicarea Comisiei din 20 mai 2020 intitulată «Strategia „De la fermă la consumator” » (COM(2020)0381) și Rezoluția Parlamentului European din 20 octombrie 2021 referitoare la această strategie[footnoteRef:4], [4:  JO C 184, 5.5.2022, p. 2] 

–	având în vedere comunicarea Comisiei din 20 mai 2020 intitulată „Strategia UE privind biodiversitatea pentru 2030” (COM(2020)0380) și Rezoluția Parlamentului European din 9 iunie 2021 referitoare la această strategie[footnoteRef:5], [5:  JO C 67, 8.2.2022, p. 25] 

–	având în vedere Convenția Națiunilor Unite privind dreptul mării din 10 decembrie 1982,
–	având în vedere Convenția internațională din 1 noiembrie 1974 privind siguranța vieții pe mare (SOLAS),
–	având în vedere Convenția din 6 martie 1948 de instituire a Organizației Maritime Internaționale (OMI),
–	având în vedere Convenția (nr. 188) din 14 iunie 2007 a Organizației Internaționale a Muncii privind munca în sectorul pescuitului,
–	având în vedere Protocolul de la Torremolinos din 2 aprilie 1993 și Acordul de la Cape Town din 2012,
–	având în vedere avizul Consiliului consultativ pentru flota de lungă distanță (LDAC) și al Consiliului consultativ pentru piețe (MAC) din 13 decembrie 2022 (R-06-22/WG4-WG5),
–	având în vedere studiul din decembrie 2022 intitulat „Cercetare pentru Comisia PECH – Rolul și influența Chinei în pescuitul și acvacultura la nivel mondial”,
–	având în vedere Acordul privind măsurile de competența statului portului pentru prevenirea, descurajarea și eliminarea pescuitului ilegal, nedeclarat și nereglementat, aprobat de Conferința Organizației Națiunilor Unite pentru Alimentație și Agricultură (FAO) la 22 noiembrie 2009,
–	având în vedere Tratatul din 4 martie 2023 privind conservarea și utilizarea durabilă a biodiversității marine în zonele din afara jurisdicției naționale,
–	având în vedere Parteneriatul albastru pentru oceane dintre Uniunea Europeană și Republica Populară Chineză din 16 iulie 2018,
–	având în vedere Comunicarea comună a Comisiei către Parlamentul European, Consiliul European și Consiliu din 12 martie 2019 intitulată „Relațiile UE-China – O perspectivă strategică” (JOIN (2019) 0005),
–	având în vedere rezoluția sa din 5 iulie 2022 referitoare la strategia indo-pacifică în domeniul comerțului și al investițiilor[footnoteRef:6], [6:  JO C 47, 7.2.2023, p. 15] 

–	având în vedere cel de-al 13-lea plan cincinal de dezvoltare a pescuitului din 2017,
–	având în vedere articolul 54 din Regulamentul său de procedură,
–	având în vedere raportul Comisiei pentru pescuit (A9-0000/2023),
A.	întrucât articolul 28 din Regulamentul (UE) nr. 1380/2013 prevede că Uniunea Europeană își desfășoară relațiile externe în domeniul pescuitului pentru a asigura exploatarea, gestionarea și conservarea sustenabilă a resurselor biologice marine și a mediului marin;
B.	întrucât articolul 12 din Regulamentul (CE) nr. 1005/2008 prevede că importul de produse pescărești provenite din pescuitul ilegal, nedeclarat și nereglementat (denumit în continuare „pescuit INN”) este interzis;
C.	întrucât în prezent există patru țări terțe cu cartonaș roșu și opt țări terțe cu cartonaș galben;
D.	întrucât China deține cea mai mare flotă de pescuit în larg din lume și este cel mai mare importator mondial de făină de pește[footnoteRef:7]; [7:  Pauly, D. et al., Cercetare pentru Comisia PECH – Rolul și influența Chinei în pescuitul și acvacultura la nivel mondial, Parlamentul European, Departamentul tematic pentru politici structurale și de coeziune, Bruxelles, 2022, p. 14-28.] 

E.	întrucât UE sprijină dezvoltarea și gestionarea pescuitului sustenabil, inclusiv măsurile de îmbunătățire a capacităților de monitorizare, control și supraveghere în lupta împotriva pescuitului INN;
F.	întrucât Republica Populară Chineză este semnatară a Acordului Organizației Mondiale a Comerțului (OMC) privind subvențiile pentru pescuit din iunie 2022;
G.	întrucât Republica Populară Chineză a ratificat în iunie 2022 Acordul pentru prevenirea pescuitului nereglementat în marea liberă din zona centrală a Oceanului Arctic;
H.	întrucât Uniunea și Republica Populară Chineză au semnat un acord bilateral în 2018, cunoscut sub numele de Parteneriatul albastru, care vizează îmbunătățirea cooperării privind guvernanța globală a oceanelor și al cărui grup de lucru permanent se reunește o dată sau de două ori pe an;
I.	întrucât Biroul de Trezorerie al SUA pentru active străine a emis sancțiuni în temeiul Legii Magnițki împotriva mai multor companii chineze de pescuit pentru suspiciuni de muncă forțată;
J.	întrucât capturile marine globale ale Chinei se ridică în prezent la 14-16 milioane de tone, din care 3-4 milioane de tone provin din pescuitul pelagic, din care o mare parte este capturată în apele din largul Africii de Vest și din vestul Americii de Sud (Ecuador și Peru)[footnoteRef:8]; [8:  Ibidem, p. 14.] 

K.	întrucât 39 % din fileurile de ton care beneficiază de contingente tarifare autonome de 0 % importate în UE în 2017 au provenit din China[footnoteRef:9]; [9:  Avizul LDAC (R-10-20/WG1), iulie 2020.] 

L.	întrucât China și-a consolidat regulamentul privind gestionarea pescuitului în ape îndepărtate în 2020; întrucât, în 2017, s-a angajat să își limiteze flota de pescuit în ape îndepărtate la 3 000 de nave până în 2020;
Asigurarea unei transparențe maxime
1.	regretă lipsa de transparență în ceea ce privește numărul de nave din flota chineză de pescuit în ape îndepărtate; constată că flota chineză totală cuprinde aproape 27 000 de nave; regretă că Regulamentul privind controlul adoptat de China se aplică numai flotei sale de pescuit în ape îndepărtate, care reprezintă o cotă marginală a flotei sale;
2.	încurajează Comisia să solicite ca toate navele de pescuit să aibă un număr de identificare OMI și să interzică utilizarea pavilioanelor de complezență; solicită accesul public la informații privind beneficiarii reali ai navelor de pescuit pentru toate pavilioanele;
3.	invită Comisia să solicite o mai mare transparență din partea autorităților chineze în ceea ce privește activitățile de pescuit și acordurile în domeniul pescuitului ale flotelor chineze de pescuit în ape îndepărtate;
4.	constată că acordurile în domeniul pescuitului dintre Republica Populară Chineză și țările terțe sunt în creștere; regretă lipsa de transparență cu privire la aceste acorduri, licențe și autorizații;
5.	solicită Chinei să ratifice și să pună în aplicare Acordul FAO privind măsurile de competența statului portului; invită statele de coastă să facă publice încălcările și sancțiunile aplicabile navelor de pescuit în ape îndepărtate;
Apărarea Uniunii Europene împotriva practicilor comerciale neloiale
6.	invită statele membre să aplice cu strictețe legislația UE în ceea ce privește sistemul de trasabilitate și de raportare a capturilor; solicită ca numărul de produse capturate de navele chineze să fie colectat și apoi să intre pe piața UE;
7.	încurajează China și țările cu care a semnat acorduri în domeniul pescuitului să își consolideze capacitățile de control, detectare, prevenire și reacție la incidentele legate de pescuitul INN; sugerează Comisiei să însoțească aceste eforturi din punct de vedere tehnic;
8.	încurajează producătorii de fructe de mare din UE să își diversifice partenerii de prelucrare primară;
9.	subliniază că China și-a sporit în mod semnificativ importurile în UE datorită contingentelor tarifare autonome; consideră că acest lucru creează denaturări ale pieței, cu un import masiv în ianuarie, care nu corespunde unei cereri specifice; constată că aceste importuri au crescut treptat de la 25 000 de tone în 2017 la 50 000 de tone în 2020;
10.	constată că China își subvenționează flotele care operează în zone economice exclusive și în marea liberă; subliniază că recenta semnare a Acordului OMC privind subvențiile pentru pescuit în iunie 2022 ar trebui să limiteze plățile;
Protejarea resurselor piscicole, a drepturilor omului și a suveranității alimentare
11.	constată că intensitatea activităților flotei de pescuit chineze tinde să epuizeze stocurile; consideră că situația stocurilor vizate ar trebui evaluată pentru a determina nivelul de exploatare;
12.	încurajează instituirea unor planuri de gestionare în țările cu care UE a încheiat acorduri de parteneriat în domeniul pescuitului sustenabil (APPS); ia act de faptul că APPS cu Mauritania, care include un plan de gestionare pentru speciile pelagice, a redus presiunea exercitată de toate navele care vizează aceste stocuri;
13.	invită Comisia să elaboreze o strategie pentru a aborda faptul că China importă din ce în ce mai mult făină de pește din restul lumii; subliniază că astfel de importuri ar putea fi periculoase pentru securitatea alimentară în Africa;
14.	invită Comisia să utilizeze Regulamentul (UE) 2020/1998 împotriva întreprinderilor chineze deja sancționate de Trezoreria SUA și, dacă este necesar, să extindă această măsură la alte societăți acuzate de încălcarea drepturilor omului;
Asigurarea continuității dialogului dintre China și UE
15.	subliniază colaborarea cu China la nivel mondial, în cadrul FAO, al organizațiilor regionale de gestionare a pescuitului și al OMC, pentru a elabora politici și reglementări globale împotriva pescuitului INN;
16.	invită UE și China să coopereze îndeaproape în ceea ce privește utilizarea sustenabilă a resurselor biologice marine, guvernanța oceanelor – în special pescuitul – și combaterea pescuitului INN;
17.	constată o neconcordanță între resursele umane și financiare alocate DG MARE în raport cu China și nevoile reale; solicită o reechilibrare pentru a asigura continuitatea dialogului;

°
°	°
18.	încredințează Președintei sarcina de a transmite prezenta rezoluție Consiliului și Comisiei.

Raportorul dorește să sublinieze patru axe strategice principale pentru a aborda implicațiile operațiunilor de pescuit din China.
Prima axă este transparența acestor operațiuni. O mai bună înțelegere a efortului de pescuit depus de flotele chineze și a condițiilor în care acesta este realizat este esențială pentru a permite legiuitorului să reacționeze în mod eficace și adecvat. Se estimează că cifrele variază între 900 și 2900 de nave chineze de pescuit în mare liberă. Până în prezent, dispunem de prea puține informații cu privire la capturile efectuate de navele chineze, la subvențiile pe care le primesc, precum și la conținutul acordurilor Chinei cu țări terțe. Această lipsă de date reprezintă un obstacol major în calea bunei gestionări a resurselor piscicole și nu garantează condițiile pentru un pescuit reglementat, sustenabil și bazat pe drepturile omului. Obținerea acestor informații și încurajarea Chinei de a opta pentru mai multă transparență reprezintă, prin urmare, o prioritate pentru raportor.
A doua axă este de protejarea industriei europene a pescuitului împotriva practicilor comerciale neloiale. Gestionarea durabilă a resurselor piscicole poate fi realizată numai prin intermediul unor norme stricte și ambițioase, cum ar fi cele ale politicii comune în domeniul pescuitului. Pe de altă parte, aceste cerințe impuse pescarilor noștri au sens numai dacă se aplică și produselor pe care le importăm în UE. În acest sens, China reprezintă o amenințare unică la adresa viabilității industriei europene a pescuitului, având în vedere importanța sa din ce în ce mai mare pentru piața europeană și lipsa de transparență în domeniul pescuitului. Prin urmare, raportorul propune consolidarea trasabilității produselor pe care le importăm pentru a asigura respectarea standardelor noastre sociale și de mediu și, în special, a faptului că acestea nu provin din pescuitul INN. Raportorul solicită, de asemenea, o concurență mai loială prin punerea în aplicare efectivă a acordului încheiat în cadrul OMC în iunie 2022 privind subvențiile dăunătoare pentru pescuit.
A treia axă propusă de raportor se referă la necesitatea de a proteja resursele piscicole la nivel mondial, dar și drepturile omului și suveranitatea alimentară. Ambițiile UE în ceea ce privește protecția mediului și respectarea drepturilor omului trebuie să se reflecte la nivel internațional, dacă se dorește realizarea acestora. Acesta este, de asemenea, sensul articolului 28 din politica comună în domeniul pescuitului sau al lucrărilor în curs privind interzicerea produselor care rezultă din munca forțată și obligația de diligență a întreprinderilor, menționate de raportor în propunerea sa. Din cauza activităților sale de pescuit intensiv și a lipsei de transparență, China exercită o presiune considerabilă asupra resurselor piscicole mondiale. Uneori, acest lucru este în detrimentul drepturilor omului, înregistrându-se numeroase acuzații de muncă forțată. În cele din urmă, această presiune asupra stocurilor prezintă riscuri la adresa securității alimentare, în special în Africa de Vest, unde, în vederea producerii făinii de pește, sunt capturate resurse esențiale pentru hrănirea populațiilor locale. Numai China este responsabilă pentru 50 % din importurile de făină de pește la nivel mondial, demonstrând pertinența acestui raport. Dincolo de dificultatea evidentă a sustenabilității resurselor piscicole, problema este, prin urmare, suveranitatea alimentară și protecția drepturilor omului în lume. Prin urmare, raportorul solicită luarea de măsuri restrictive împotriva întreprinderilor care nu respectă drepturile omului și evaluarea, acolo unde este necesar, a situației stocurilor (în special a celor vizate de China pentru producția de făină de pește).
În cadrul celei de a patra axe, raportorul insistă asupra continuării dialogului dintre UE și China pentru a realiza un pescuit mai sustenabil. Pescuitul este unul dintre subiectele despre care organismele multilaterale încă mai negociază în vederea unui acord. Cele mai recente exemple sunt Acordul ONU privind marea liberă din luna martie și Acordul OMC privind subvențiile pentru pescuit din iunie 2022. China a înregistrat, de asemenea, progrese în lupta împotriva pescuitului INN în ultimii ani. Prin urmare, raportorul solicită continuarea dialogului atât la nivel bilateral cu China, cât și la nivel multilateral (FAO, ORGP și OMC) pentru a obține un pescuit mai sustenabil și mai bine reglementat.
Pe scurt, UE poate și trebuie să acționeze pentru a face pescuitul mai sustenabil în lume. Aceasta începe cu o îmbunătățire continuă a propriilor noastre practici, în consultare cu părțile interesate, pentru a arăta calea de urmat. Însă eforturile depuse de pescarii noștri se vor pierde dacă reglementările li se aplică doar lor și dacă nu iau în considerare activitățile de pescuit ale flotelor din țări terțe. China, în calitate de actor major la nivel mondial în domeniul pescuitului, joacă un rol central. Prin urmare, trebuie să se angajeze pe calea unui pescuit mai transparent, mai sustenabil și mai reglementat.

